b"\n_START_ARTICLE_\nFrancesc Almela i Vives\n_START_SECTION_\nBiografia\n_START_PARAGRAPH_\nTot i n\xc3\xa0ixer a Vinar\xc3\xb2s, va passar pocs anys a aquesta localitat, traslladant-se aviat a Val\xc3\xa8ncia amb la seua fam\xc3\xadlia, on va ingressar a l'Institut Professional i T\xc3\xa8cnic per a cursar el batxillerat. La mort de son pare l'any 1914 va obligar-lo a posar-se a treballar com amanuense en una notaria per a poder continuar els estudis. Es va llicenciar en Filosofia i Lletres per la Universitat de Val\xc3\xa8ncia en l'especialitat d'Hist\xc3\xb2ria._NEWLINE_Des de ben jove va implicar-se en activitats nacionalistes des d'un vessant estrictament cultural. Va presidir l'entitat La Nostra Parla, constitu\xc3\xafda per tres branques radicades a Catalunya el Pa\xc3\xads Valenci\xc3\xa0 i les Illes Balears i que tenia per objectiu l'impuls de la unitat de la llengua catalana. Aquesta entitat va desapar\xc3\xa8ixer l'any 1923 amb l'adveniment de la Dictadura de Primo de Rivera._NEWLINE_Va ser fundador, junt amb Enric Navarro i Borr\xc3\xa0s, Adolf Pizcueta, Miquel Duran de Val\xc3\xa8ncia i Francesc Caballero Mu\xc3\xb1oz de la revista liter\xc3\xa0ria Taula de Lletres Valencianes. El 17 de maig de 1930 va eixir al carrer la revista setmanal Nostra Novel\xc2\xb7la, una interessant iniciativa liter\xc3\xa0ria destinada a eixamplar el p\xc3\xbablic lector de narrativa en catal\xc3\xa0, de la qual va ser director Almela i que va comptar amb el suport dels principals intel\xc2\xb7lectuals i escriptors del moment, com ara Josep Bolea, Adolf Pizcueta, Enric Duran i Tortajada, Faust Hern\xc3\xa0ndez Casajuana i Maximili\xc3\xa0 Thous i Llorens. Nostra Novel\xc2\xb7la editaria des de la seua fundaci\xc3\xb3 obra narrativa de m\xc3\xa9s de cinquanta escriptors valencians._NEWLINE_Les seues primeres obres de creaci\xc3\xb3 han ser dos reculls de poesia, L'espill a trossos (1928) i Joujou (1933) i l'obra de teatre L'Antigor (1931), estrenada amb \xc3\xa8xit al Teatre Alk\xc3\xa1zar. El 1930 va publicar a la revista Nostra novel\xc2\xb7la, Novel\xc2\xb7la d'una novel\xc2\xb7la, que ell mateix va traduir posteriorment al castell\xc3\xa0 i que va ser publicada a Buenos Aires quatre anys despr\xc3\xa9s. Tamb\xc3\xa9 va escriure algunes obres de teatre en un intent de renovar el teatre valenci\xc3\xa0, rescatant-lo de la punyent influ\xc3\xa8ncia de la tradici\xc3\xb3 sainet\xc3\xadstica. L'any 1932 va ser un dels signants de les Normes de Castell\xc3\xb3._NEWLINE_A partir de la Guerra Civil espanyola, Almela i Vives va anar abandonant a poc a poc la producci\xc3\xb3 liter\xc3\xa0ria. La seua tasca principal a partir de 1939 va ser el seu treball com a investigador i publicista. Va dedicar un important esfor\xc3\xa7 als estudis bibliogr\xc3\xa0fics i hist\xc3\xb2rics, atenyent un gran prestigi intel\xc2\xb7lectual. Ell mateix va ser propietari i va regentar una llibreria bibli\xc3\xb2fila que va publicar 43 cat\xc3\xa0legs amb m\xc3\xa9s de 22.000 fitxes bibliogr\xc3\xa0fiques. Va ser arxiver de l'Arxiu Municipal de Val\xc3\xa8ncia i cronista de la ciutat, a m\xc3\xa9s de membre corresponent de la Real Academia de la Lengua Espa\xc3\xb1ola, la Real Academia de la Historia, la Real Academia de Bellas Artes de San Fernando de Madrid, l'Acad\xc3\xa8mia de Bones Lletres de Barcelona i de la Hispanic Society of America de Nova York._NEWLINE_Al final de la seua carrera adoptaria una opini\xc3\xb3 critica vers algunes idees catalanistes, com palesen els seus escrits a prop\xc3\xb2sit de l'obra de Joan Fuster.\n_START_SECTION_\nLlegat\n_START_PARAGRAPH_\nL'any 1997 es va incorporar a la Biblioteca Valenciana la biblioteca particular d'Almela i Vives, donada pels seus hereus. Est\xc3\xa0 composta per 1.072 obres, principalment de tema valenci\xc3\xa0, tant liter\xc3\xa0ries, d'hist\xc3\xb2ria, d'art i de ci\xc3\xa8ncies socials.\n_START_SECTION_\nObra\n_START_PARAGRAPH_\n(Llista no exhaustiva)"